2 vas ná rooftog in Klerksdorp | Netwerk24
2 vas ná rooftog in Klerksdorp
Deur Susan Cilliers 17 Mei 2018 11:08
Twee mense is vasgetrek weens ’n transitorooftog in Klerksdorp waarin R3 miljoen gesteel is.
Die Valke het Welcome Marcus (50) en Charles Anthony Scheepers (54) Sondag in onderskeidelik Edenvale en Fleurhof in Johannesburg aangekeer, het kapt. Tlangelani Rikhotso, Valke-woordvoerder in Noordwes, gesê.
Die twee mans het Dinsdag in die landdroshof in Klerksdorp verskyn en sal na verwagting Dinsdag (22 Mei) daar om borgtog aansoek doen.
Die rowers het op 11 April toegeslaan deur hulle voor te doen as veiligheidspersoneel wat kontant by Klerksdorp se Nedbanktak gaan oplaai het.
Volgens Rikhotso het hulle uniforms aangehad en vervalste identifikasiedokumente by hulle gehad.
“Sowat R50 000 is by een van die verdagtes se huis gekry. Ons is ook warm op die spoor van nog verdagtes wat na bewering saam met die twee beskuldigdes gewerk het.”
Genl.maj. Linca Mbana, hoof van die Valke in Noordwes, het die inhegtenisneming verwelkom en gewaarsku dat geen moeite ontsien sal word om te verseker dat almal betrokke by die rooftog aan die pen ry nie.
Meer oor: Klerksdorp | Gewapende Roof | Rooftog